Na temelju članka 31. stavka 3. Zakona o Vladi Republike Hrvatske («Narodne novine», broj 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_ 2019. godine, donijela sljedeći

**Z A K LJ U Č A K**

1. Zadužuju se Ministarstvo uprave i Državni zavod za statistiku za provjeru broja i vjerodostojnosti potpisa birača iz Zahtjeva za raspisivanje državnog referenduma o Prijedlogu zakona o izmjenama Zakona o mirovinskom osiguranju Građanske inicijative „67 je previše“.
2. Zadužuje se Ministarstvo uprave da, prije određivanja uzorka statističkom metodom slučajnog uzorka, prebrojavanjem popunjenih redaka u potpisnim listama, bez usporedbe s podacima u registru birača, utvrdi ukupan broj potpisa birača. Potpis birača se broji ako su u pojedini redak uneseni svi potrebni podaci (ime i prezime, OIB i osobni potpis) i ako ti podaci nisu prekriženi.
3. Zadužuje se Državni zavod za statistiku da iz ukupnog broja potpisa birača iz točke 2. ovog Zaključka utvrdi uzorak statističkom metodom slučajnog uzorka iz kojeg će se provjeriti potpisi birača usporedbom podataka unesenih u potpisnu listu s podacima u registru birača.
4. Zadužuju se Ministarstvo uprave i Ministarstvo unutarnjih poslova provjeriti jesu li se potpisi iz točke 1. ovog Zaključka prikupljali u skladu s člankom 8.c Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave.
5. Zadužuje se Ministarstvo uprave da o izvršenim provjerama izvijesti Vladu Republike Hrvatske.

**KLASA:**

**URBROJ:**

**Zagreb,**

 **PREDSJEDNIK**

 **mr. sc. Andrej Plenković**

**Obrazloženje**

Organizacijski odbor Građanske inicijative „67 je previše“ dostavio je predsjedniku Hrvatskog sabora Zahtjev za raspisivanje državnog referenduma o Prijedlogu zakona o izmjenama Zakona o mirovinskom osiguranju.

Hrvatski sabor je na 12. sjednici, održanoj 12. srpnja 2019., donio Zaključak kojim se poziva Vlada Republike Hrvatske da provjeri broj i vjerodostojnost potpisa birača iz Zahtjeva za raspisivanje državnog referenduma Građanske inicijative „67 je previše“. Također, Vlada Republike Hrvatske je pozvana da provjeri jesu li se potpisi prikupljali u skladu s člankom 8.c Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave.

Temeljem Zaključka Hrvatskog sabora, Vlada Republike Hrvatske zadužuje Ministarstvo uprave i Državni zavod za statistiku za provjeru broja i vjerodostojnost potpisa birača iz zahtjeva za raspisivanje državnog referenduma građanske inicijative „67 je previše“. Nadalje Vlada Republike Hrvatske zadužuje Državni zavod za statistiku da utvrdi slučajni uzorak. Ukupan broj predanih potpisa birača prethodno treba utvrditi Ministarstvo uprave vizualnom provjerom potpisa birača. Potpis birača se broji ako su u pojedini redak uneseni svi potrebni podaci (ime i prezime, OIB i osobni potpis) i ako ti podaci nisu prekriženi. Naime, prethodno je potrebno utvrditi: broj kutija, broj potpisnih lista u pojedinoj kutiji te ukupni broj potpisa u pojedinoj kutiji i potpisnoj listi kako bi Državni zavod za statistiku odredio veličinu uzorka, odnosno broj potpisnih lista koje je potrebno izabrati iz svake pojedine kutije. Podaci sadržani u potpisnim listama iz slučajnog uzorka će se uspoređivati s podacima u registru birača. Nakon izvršene provjere nasumično izabranog uzorka, stručnjak za uzorke Državnog zavoda za statistiku utežit će rezultate provjere te procijeniti ukupan broj vjerodostojnih potpisa birača kao ukupan broj neispravnih potpisa birača.

Nastavno navedenom, predlaže se prilikom provjere broja i vjerodostojnosti potpisa birača primijeniti statističku metodu slučajnog uzorka iz razloga što broj prikupljenih potpisa birača, prema navodima predstavnika Građanske inicijative „67 je previše“ (prikupljeno potpisa birača za raspisivanje državnog referenduma: 748.624), značajno premašuje potreban broj potpisa birača za raspisivanje državnog referenduma utvrđen rješenjem Ministarstva uprave od 27. travnja 2019. (potreban broj potpisa birača za raspisivanje državnog referenduma: 373.568).

S obzirom da se traži i provjera jesu li se potpisi prikupljali u skladu s člankom 8.c Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave, zadužuju se Ministarstvo uprave i Ministarstvo unutarnjih poslova provjeriti navedeno.

Sredstva potrebna za provedbu aktivnosti iz Zaključka iz nadležnosti Državnog zavoda za statistiku i Ministarstva unutarnjih poslova osigurana su u okviru redovne djelatnosti ovih tijela, dok će se sredstva potrebna za  izvršenje aktivnosti u nadležnosti Ministarstva uprave osigurati preraspodjelom unutar limita ukupnih rashoda državnog proračuna.